**Termeni de Referință**

**Selectarea** **unui expert sau a unei organizații**

**pentru efectuarea Studiului de Referință pentru**

**proiectul „Soluții pentru Tineri”.**

**Proiectul:** Soluții pentru Tineri (Solutions for Youth to Advance)

**Tipul contractului:** Contract prestare servicii

**Locul desfășurării**: Chişinău, Republica Moldova

**Termen – limită de aplicare:** 26.01.2024

**A. CONTEXT**

Proiectul “Soluții Pentru Tineri” este implementat de Centrul pentru Educație Antreprenorială și Asistență în Afaceri (CEDA), în parteneriat cu Ministerul Educației și Cercetării și Agenția Națională pentru Ocuparea Forței de Muncă (ANOFM). Finanțat de Agenția Austriacă pentru Dezvoltare (ADA) cu fonduri din Cooperarea Austriacă pentru Dezvoltare, având următoarele obiective:

**Obiectiv General** *al proiectului „Soluții pentru Tineri”* **-** *Tinerii dobândesc competențe tehnice și profesionale relevante pentru locuri de muncă decente, fie ca angajați, fie ca antreprenori.*

**Obiective Specifice:**

**Obiectivul 1**: Integrarea socioprofesională a absolvenților din IÎPT este asigurată prin ajustarea și consolidarea abilităților, precum și furnizarea de ghidare în carieră relevantă în diferite etape ale parcursului lor educațional.

**Obiectivul 2**: Competențele profesionale ale tinerilor, inclusiv ale femeilor și grupurilor vulnerabile, sunt dezvoltate și/sau reorientate prin creșterea flexibilității programelor de Educație și Formare Profesională.

**Obiectivul 3**: Sunt elaborate noi posibilități pentru auto-angajare/activități antreprenoriale destinate femeilor și tinerilor (inclusiv grupurilor vulnerabile).

**Obiectivul 4**: Promovarea egalității de gen în IIPT - integrarea perspectivelor de gen pentru a combate normele culturale discriminatorii și practicile comunității.

**B. OBIECTIVUL STUDIULUI DE REFERINȚĂ**

Scopul contractării este efectuarea unui studiu de referință la etapa de lansare a proiectului „Soluții pentru tineri”, în scopul identificării principalelor provocări și probleme ale Instituțiilor de Învățământ Profesional Tehnice (IÎPT) și ale Subdiviziunilor Teritoriale pentru Ocuparea Forței de Muncă, în vederea utilizării și orientării eficiente a resurselor proiectului, pentru atingerea scopului general.

Studiul trebuie să servească ca punct de referință pentru a măsura progresul și impactul proiectului, prezentând o imagine clară și detaliată a stării actuale a sistemului de ghidare în carieră, competențelor profesionale, auto-angajare/activităților antreprenoriale și integrării de gen.

Totodată, studiul va defini care sunt competențele profesionale lipsă și alte domenii specifice de intervenție. De asemenea, va furniza informații pentru stabilirea unor valori de referință pentru anumiți indicatori specifici din cadrul matricei logice.

**C. SARCINI ȘI RESPONSABILITĂȚI**

* Analiza tuturor documentelor relevante ale proiectului, inclusiv planurile, obiectivele, rapoartele anterioare și orice alt material relevant pentru a înțelege pe deplin contextul și scopul proiectului;
* Identificarea tipurilor de date necesare pentru a evalua progresul și impactul proiectului, inclusiv a indicatorilor de performanță pentru fiecare obiectiv specific;
* Elaborarea metodologiei studiului de referință (inclusiv a metodelor de colectare și de utilizare a datelor). Această responsabilitate poate include interviuri structurate, interviuri semi-structurate, analiza documentelor, grupuri de discuții, sondaje online și altele;
* Colectarea datelor și informațiilor care sunt necesare în scopul atingerii prezentelor obiective. Datele vor fi analizate și interpretate pentru a evalua starea actuală a proiectului și pentru a stabili valorile de referință pentru indicatorii de performanță;
* Gestionarea procesului de desfășurare a studiului de referință, conform termenilor limită;
* Efectuarea vizitelor, după necesitate, în teren la IÎPT și Subdiviziunile Teritoriale pentru Ocuparea Forței de Muncă selectate;
* Cuantificarea indicatorilor stabiliți în Matricea Logică a Proiectului „Soluții pentru tineri”;
* Elaborarea raportului narativ al studiului de referință, cu indicarea domeniilor de intervenție și a recomandărilor pentru viitoarele etape ale proiectelor;
* Definitivarea raportului studiului de referință, ținând cont de comentariile și observațiile părților interesate și ale echipei de implementare a proiectului;
* Oferirea expertizei necesare echipei de implementare a proiectului, în vederea efectuării raportului de evaluare de progresie la finele anului 2024 (inclusiv evaluarea capacității Subdiviziunilor Teritoriale pentru Ocuparea Forței de Muncă și ale Instituțiilor de Învățământ Profesional Tehnice (IÎPT), selectate pentru consolidarea sustenabilității proiectului).

**D. TERMEN DE REALIZARE ȘI REZULTATELE SARCINII**

|  |  |  |  |
| --- | --- | --- | --- |
| **Nr** | **Sarcini specifice** | **Livrabile/Rezultat** | **Termen de realizare** |
| 1. | Schițarea metodologiei și a instrumentelor de colectare a datelor și informației | Metodologia studiului de referință | 01 februarie 2024 |
| 2. | Colectarea datelor și informațiilor inclusiv în urma vizitelor în teren | Înregistrări, transcrieri, rapoarte | 15 februarie 2024 |
| 3. | Analiza datelor și cuantificarea indicatorilor | Indicatori pentru faza inițială de proiect | 29 februarie 2024 |
| 4. | Elaborarea și transmiterea proiectului raportului | Proiect de raport | 15 martie 2024 |
| 5. | Discutarea proiectului de raport cu părțile interesate | Concluzii și recomandări la proiectul de raport | 22 martie 2023 |
| 6. | Ajustarea/Completarea raportului în baza comentariilor și propunerilor înaintate de către părțile interesate și membrii CEDA | Raport al studiului de referință | 29 martie 2024 |
| 7. | Consultarea echipei CEDA în vederea utilizării instrumentului de evaluare în cadrul aprecierii creșterii nivelului de capacitate instituțională a IÎPT la finele anului 2 de proiect | Recomandări | Aprilie 2025 |

**E. CERINŢE PRIVIND CALIFICAREA EXPERTULUI**

*Cerinţe minime de calificare:*

* Studii superioare în domenii relevante, precum economie, sociologie, drept, finanțe publice, administrație publică, științe ale educației sau alte domenii relevante;
* Experiență demonstrată în efectuarea de analize, studii, cercetări, managementul proiectelor, de minim 3 ani;
* Competențe și expertiză de a efectua cercetări cantitative și calitative, cum ar fi interviurile și colectarea datelor statistice;
* Experiența demonstrată de lucru cu organizațiile non-guvernamentale și/sau instituțiile publice, instituțiile de învățământ profesional tehnic;
* Capacități de comunicare eficientă cu beneficiarii proiectului.

**F. CONDIŢII SUPLIMENTARE ŞI PLĂŢI**

*Cadru legal de cooperare:* CEDA încheie cu expertul un contract care prevăd termenii şi condițiile de executare a sarcinilor propuse, precum și de remunerare a serviciilor prestate.

*Remunerarea serviciilor*: Achitarea plăților pentru serviciile prestate se va efectua doar în baza actului de primire-predare a serviciilor, semnat de către ambele părți.

În cadrul activității sale, expertul se angajează să respecte principiile legalității, confidențialității și a culturii diverse. Nu va permite sau încuraja discriminări de apartenență etnică sau religioasă, de limbă, convingeri, gen, sex, vârstă sau de altă natură. Va respecta reglementările de protecție a mediului înconjurător, a siguranței și sănătății publice.

Propunerea de onorariu este de maximum 4000 (patru mii) Euro, și include toate taxele.

**G. MODUL ȘI TERMENUL DE APLICARE**

Dosarul de aplicare va conține obligatoriu:

* date despre companie;
* scrisoarea de intenție;
* CV-ul companiei și/sau experților implicați;
* metodologia cercetării;
* buget și termen de livrare.

Dosarul va fi expediat pe adresa de e-mail [oficiu@ceda.md](mailto:oficiu@ceda.md) până la data de 26.01.2024.